text: युद्धग्रस्त सीरिया समेत इस रिपोर्ट में 20 देशों को शामिल किया गया है। रिपोर्ट में अफगानिस्तान, यमन, फिलीपींस, नाइजीरिया और भारत के हालात के बारे में बताया गया है। भारत के बारे में रिपोर्ट में कहा गया है कि जम्मू-कश्मीर, छत्तीसगढ़ और झारखंड में सशस्त्र समूहों और सरकारी सुरक्षा बलों के बीच हिंसक घटनाओं बच्चों पर बेहद असर पड़ रहा है। जम्मू-कश्मीर में आतंकवादी संगठनों द्वारा बच्चों को भर्ती और इस्तेमाल करने की तीन घटनाएं सामने आई हैं। इनमें से एक मामले के लिए जैश-ए-मोहम्मद और दो के लिए हिजबुल मुजाहिदीन को जिम्मेदार ठहराया गया था। एक रिपोर्ट का हवाला देते हुए रिपोर्ट में कहा गया है कि आतंकी बच्चों का जासूसी के लिए भी इस्तेमाल कर रहे हैं।